CELEX: 32020R0551
Language: mt
Date: 2020-04-21 00:00:00
Title: Regolament tal-Kummissjoni (UE) 2020/551 tal-21 ta’ April 2020 li jemenda r-Regolament (KE) Nru 1126/2008 li jadotta ċerti standards internazzjonali tal-kontabilità f’konformità mar-Regolament (KE) Nru 1606/2002 tal-Parlament Ewropew u tal-Kunsill rigward l-Istandard Internazzjonali tar-Rapportar Finanzjarju 3 (Test b’rilevanza għaż-ŻEE)

22.4.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 127/13
               
            
         REGOLAMENT TAL-KUMMISSJONI (UE) 2020/551
         tal-21 ta’ April 2020
         li jemenda r-Regolament (KE) Nru 1126/2008 li jadotta ċerti standards internazzjonali tal-kontabilità f’konformità mar-Regolament (KE) Nru 1606/2002 tal-Parlament Ewropew u tal-Kunsill rigward l-Istandard Internazzjonali tar-Rapportar Finanzjarju 3
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Ir-Regolament (KE) Nru 1606/2002 tal-Parlament Ewropew u tal-Kunsill tad-19 ta’ Lulju 2002 rigward l-applikazzjoni ta’ standards internazzjonali tal-kontabilità (1) u b’mod partikolari l-Artikolu 3(1) tiegħu,
         Billi:
         
                     (1)
                  
                  
                     Permezz tar-Regolament tal-Kummissjoni (KE) Nru 1126/2008 (2) ġew adottati ċerti standards internazzjonali u interpretazzjonijiet li kienu fis-seħħ fil-15 ta’ Ottubru 2008.
                  
               
                     (2)
                  
                  
                     Fit-22 ta’ Ottubru 2018, il-Bord tal-Istandards Internazzjonali tal-Kontabilità (International Accounting Standards Board, IASB) ippubblika Definizzjoni ta’ Negozju (Emendi għall-IFRS 3) biex jindirizza t-tħassib enfasizzat mir-reviżjoni ta’ wara l-implimentazzjoni tal-IFRS 3 Kombinazzjoni Kummerċjali dwar l-isfidi li tiġi applikata d-definizzjoni fil-prattika. L-objettiv tal-emendi huwa li tiġi ċċarata d-definizzjoni ta’ negozju bil-ħsieb li tiġi ffaċilitata l-implimentazzjoni prattika tagħha.
                  
               
                     (3)
                  
                  
                     Wara l-konsultazzjoni mal-Grupp Konsultattiv Ewropew għar-Rappurtar Finanzjarju, il-Kummissjoni tikkonferma li l-emendi għall-Istandard Internazzjonali għar-Rappurtar Finanzjarju (IFRS) 3 Kombinazzjoni Kummerċjali jissodisfaw il-kriterji għall-adozzjoni stipulati fl-Artikolu 3(2) tar-Regolament (KE) Nru 1606/2002.
                  
               
                     (4)
                  
                  
                     Għaldaqstant, ir-Regolament (KE) Nru 1126/2008 jenħtieġ li jiġi emendat skont dan,
                  
               
                     (5)
                  
                  
                     Il-miżuri previsti f’dan ir-Regolament huma skont l-opinjoni tal-Kumitat Regolatorju tal-Kontabilità,
                  
               ADOTTAT DAN IR-REGOLAMENT:
         
            Artikolu 1
            Fl-Anness tar-Regolament (KE) Nru 1126/2008, l-Istandard Internazzjonali tar-Rapportar Finanzjarju (IFRS) 3, Kombinazzjoni Kummerċjali, huwa emendat kif stipulat fl-Anness ta’ dan ir-Regolament.
         
         
            Artikolu 2
            Kull kumpanija għandha tapplika l-emendi msemmija fl-Artikolu 1 sa mhux aktar tard mid-data li fiha tibda l-ewwel sena finanzjarja tagħha, fl-1 ta’ Jannar 2020 jew wara.
         
         
            Artikolu 3
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, il-21 ta’ April 2020.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 243, 11.9.2002, p. 1.
         
            (2)  Ir-Regolament tal-Kummissjoni (KE) Nru 1126/2008 tat-3 ta’ Novembru 2008 li jadotta ċerti standards internazzjonali tal-kontabilità skont ir-Regolament (KE) Nru 1606/2002 tal-Parlament Ewropew u tal-Kunsill (ĠU L 320, 29.11.2008, p. 1).
      
      
         
            ANNESS
            Definizzjoni ta’ Negozju
            Emendi għall-IFRS 3
            
               Emendi għall-IFRS 3 Kombinamenti ta’ Negozji
               
            
            Il-paragrafu 3, id-definizzjoni tat-terminu “negozju” fl-Appendiċi A u l-paragrafi B7–B9, B11 u B12 huma emendati. Il-paragrafi 64P, B7 A–B7C, B8 A u B12 A-B12D, u l-intestaturi fuq il-paragrafi B7 A, B8 u B12, huma miżjuda. Il-paragrafu B10 jitħassar.
            IDENTIFIKAZZJONI TA’ KOMBINAMENT TA’ NEGOZJI
            
                        
                           3.
                        
                     
                     
                        
                           Entità għandha tiddetermina jekk tranżazzjoni jew avveniment ieħor huwiex kombinament ta’ negozji billi tapplika d-definizzjoni f’dan l-IFRS, li teħtieġ li l-assi akkwistati u l-obbligazzjonijiet merfugħa jikkostitwixxu negozju. Jekk l-assi akkwistati mhumiex negozju, l-entità li tirrapporta għandha tieħu kont tat-tranżazzjoni jew avveniment ieħor bħala akkwiżizzjoni ta’ assi. Il-paragrafi B5–B12D jipprovdu gwida dwar l-identifikazzjoni ta’ kombinament ta’ negozji u d-definizzjoni ta’ negozju.
                        
                     
                  DATA U TRANŻIZZJONI EFFETTIVI
            
               Data effettiva
            
            
                         
                     
                     
                        ...
                     
                  
                        64P
                     
                     
                        Id-Definizzjoni ta’ Negozju, maħruġa f’Ottubru 2018, żiedet il-paragrafi B7 A–B7C, D8 A u B12 A–B12D, emendat id-definizzjoni tat-terminu “negozju” fl-Appendiċi A, emendat il-paragrafi 3, B7–B9, B11 u B12 u ħassret il-paragrafu B10. Entità għandha tapplika dawn l-emendi għal kombinamenti ta’ negozji li d-data tal-akkwiżizzjoni tagħhom tkun fil-bidu jew wara l-bidu tal-ewwel perjodu ta’ rappurtaġġ annwali li jibda fl-1 ta’ Jannar 2020 jew wara u li l-akkwisti tal-assi li jseħħu fil-bidu jew wara l-bidu tal-perjodu ta’ dak il-perjodu. Hija permessa applikazzjoni aktar bikrija ta’ dawn l-emendi. Jekk entità tapplika dawn l-emendi għal perjodu preċedenti, din tiddivulga dan il-fatt.
                     
                  
      
      
         
            Appendiċi A
            
               Termini definiti
            
            
                        ...
                     
                     
                         
                     
                  
                        
                           negozju
                        
                     
                     
                        Sett integrat ta’ attivitajiet u assi li jkun jista’ jitmexxa u ġestit bl-iskop li jipprovdi oġġetti jew servizzi lil klijenti, jiġġenera introjtu minn investiment (bħal dividendi jew imgħax) jew li jiġġenera dħul ieħor minn attivitajiet ordinarji oħra.
                     
                  DEFINIZZJONI TA’ NEGOZJU (APPLIKAZZJONI TAL-PARAGRAFU 3)
            
                        B7
                     
                     
                        Negozju jikkonsisti f’inputs u proċessi applikati lil dawk l-inputs li jkollhom il-kapaċità li jikkontribwixxu għall-ħolqien ta’ outputs. It-tliet elementi ta’ negozju huma ddefiniti kif ġej (ara l-paragrafi B8–B12D għal gwida dwar l-elementi ta’ negozju):
                        
                                    (a)
                                 
                                 
                                    
                                       Dħul: Kwalunkwe riżorsa ekonomika li toħloq outputs, jew li jkollha l-kapaċità li tikkontribwixxi għall-ħolqien ta’ outputs, meta proċess wieħed jew aktar jiġu applikati għaliha. Eżempji jinkludu assi mhux kurrenti (inklużi assi intanġibbli jew drittijiet biex jintużaw assi mhux kurrenti), proprjetà intellettwali, il-kapaċità li jinkiseb aċċess għal materjali neċessarji jew drittijiet u għal impjegati.
                                 
                              
                                    (b)
                                 
                                 
                                    
                                       Proċess: Kwalunkwe sistema, standard, protokoll, konvenzjoni jew regola li meta tiġi applikata għal input jew inputs, toħloq output jew ikollha l-kapaċità li tikkontribwixxi għall-ħolqien ta’ outputs. Eżempji jinkludu proċessi ta’ ġestjoni strateġika, proċessi operattivi u proċessi ta’ ġestjoni tar-riżorsi. Dawn il-proċessi tipikament ikunu dokumentati, iżda l-kapaċità intellettwali ta’ korp ta’ ħaddiema organizzat li jkollu l-kapaċitajiet u l-esperjenza meħtieġa skont regoli u konvenzjonijiet tista’ tipprovdi l-proċessi meħtieġa, li jistgħu jiġu applikati fuq l-inputs biex jinħolqu outputs. (Il-kontabbiltà, il-fatturazzjoni, il-ħdim tal-pagi u sistemi amministrattivi oħrajn tipikament mhumiex proċessi użati biex jinħolqu outputs.)
                                 
                              
                                    (c)
                                 
                                 
                                    
                                       Output: Ir-riżultat ta’ inputs u proċessi applikati għal dawk l-inputs li jipprovdu oġġetti jew servizzi lil klijenti, jiġġeneraw introjtu minn investiment (bħal dividendi jew imgħax) jew jiġġeneraw introjtu ieħor minn attivitajiet ordinarji.
                                 
                              
                  
               Test mhux obbligatorju biex tiġi identifikata konċentrazzjoni ta’ valur ġust
            
            
                        B7 A
                     
                     
                        Il-paragrafu B7B jistipula test mhux obbligatorju (it-test ta’ konċentrazzjoni) li jippermetti valutazzjoni simplifikata ta’ jekk sett akkwistat ta’ attivitajiet u assi huwiex negozju. Entità tista’ tagħżel li tapplika, jew ma tapplikax, it-test. Entità tista’ tagħmel din l-għażla separatament għal kull tranżazzjoni jew avveniment ieħor. It-test ta’ konċentrazzjoni għandha l-konsegwenzi li ġejjin:
                        
                                    (a)
                                 
                                 
                                    jekk it-test ta’ konċentrazzjoni jkun issodisfatt, is-sett ta’ attivitajiet u assi jitqies li mhuwiex negozju u ma tkun meħtieġa ebda valutazzjoni oħra.
                                 
                              
                                    (b)
                                 
                                 
                                    jekk it-test ta’ konċentrazzjoni ma jkunx issodisfatt, jew jekk l-entità tagħżel li ma tapplikax it-test, l-entità għandha imbagħad twettaq il-valutazzjoni stipulata fil-paragrafi B8–B12D.
                                 
                              
                  
               
            
                        B7B
                     
                     
                        It-test ta’ konċentrazzjoni jkun issodisfatt jekk sostanzjalment il-valur ġust kollu tal-assi gross akkwistati huwa kkonċentrat f’assi identifikabbli wieħed jew grupp ta’ assi identifikabbli. Għat-test ta’ konċentrazzjoni:
                        
                                    (a)
                                 
                                 
                                    assi grossi akkwistati għandhom jeskludu l-flus kontanti u l-ekwivalenti, assi ta’ taxxa differita, u avvjament li jirriżultaw mill-effetti ta’ obbligazzjonijiet ta’ taxxa differita.
                                 
                              
                                    (b)
                                 
                                 
                                    il-valur ġust tal-assi gross akkwistati għandu jinkludi kull korrispettiv trasferit (flimkien mal-valur ġust ta’ kull interess nonkontrollanti u l-valur ġust ta’ kull interess miżmum preċedentement) f’eċċess tal-valur ġust tal-assi netti identifikabbli akkwistati. Il-valur ġust tal-assi gross akkwistati jista’ normalment jiġi determinat bħala t-total akkwistat billi jiżdied il-valur ġust tal-korrispettiv trasferit (flimkien mal-valur ġust ta’ kwalunkwe interess nonkontrollanti u l-valur ġust ta’ kull interess miżmum preċedentement) għall-valur ġust tal-obbligazzjonijiet merfugħa (minbarra obbligazzjonijiet tat-taxxa differiti), u mbagħad jeskludu l-oġġetti identifikati fis-subparagrafu (a). Madankollu, jekk il-valur ġust tal-assi akkwistati gross huwa aktar minn dak it-total, kalkolu iktar preċiż jista’ jkun meħtieġ.
                                 
                              
                                    (c)
                                 
                                 
                                    assi identifikabbli uniku għandu jinkludi kull assi jew grupp ta’ assi li jkunu rikonoxxuti u mkejla bħala assi identifikabbli uniku f’kombinament ta’ negozji.
                                 
                              
                                    (d)
                                 
                                 
                                    jekk assi tanġibbli jkun marbut ma’ assi tanġibbli ieħor (jew ma’ assi sottostanti soġġett għal lokazzjoni, kif definit fl-IFRS 16 Lokazzjonijiet) u ma jkunx jista’ jitneħħa u jintuża apparti minnu, mingħajr ma jġarrab kost sinifikanti, jew tnaqqis sinifikanti fl-utilità jew valur ġust ta’ wieħed mill-assi (pereżempju, art u bini), dawk l-assi għandhom jitqiesu bħala assi identifikabbli uniku.
                                 
                              
                                    (e)
                                 
                                 
                                    meta jiġi vvalutat jekk l-assi jkunux simili, entità għandha tikkunsidra n-natura ta’ kull assi identifikabbli uniku u r-riskji assoċjati mal-ġestjoni u l-ħolqien ta’ outputs mill-assi (jiġifieri, il-karatteristiki tar-riskju).
                                 
                              
                                    (f)
                                 
                                 
                                    dawn li ġejjin ma għandhomx jitqiesu bħala assi likwidi:
                                    
                                                (i)
                                             
                                             
                                                assi tanġibbli u assi intanġibbli;
                                             
                                          
                                                (ii)
                                             
                                             
                                                assi tanġibbli fi klassijiet differenti (pereżempju, inventarju, tagħmir tal-manifattura u karozzi) sakemm ma jitqisux bħala assi identifikabbli uniku skont il-kriterju fis-subparagrafu (d);
                                             
                                          
                                                (iii)
                                             
                                             
                                                assi intanġibbli identifikabbli fi klassijiet differenti (pereżempju, ismijiet ta’ ditti, liċenzji u assi intanġibbli li qed jiġu żviluppati);
                                             
                                          
                                                (iv)
                                             
                                             
                                                assi finanzjarju u assi mhux finanzjarju;
                                             
                                          
                                                (v)
                                             
                                             
                                                assi finanzjarji fi klassijiet differenti (pereżempju, kontijiet riċevibbli u investimenti fi strumenti azzjonarji); kif ukoll
                                             
                                          
                                                (vi)
                                             
                                             
                                                assi identifikabbli li huma fl-istess klassi ta’ assi iżda għandhom karatteristiċi tar-riskju differenti b’mod sinifikanti.
                                             
                                          
                              
                  
               
            
                        B7C
                     
                     
                        Ir-rekwiżiti fil-paragrafu B7B ma jimmodifikawx il-gwida dwar assi simili fl-IAS 38 Assi Intanġibbli; anqas ma jimmodifikaw it-tifsira tat-terminu “klassi” fl-IAS 16 Proprjetà, Impjanti u Tagħmir, IAS 38 u IFRS 7 Strumenti Finanzjarji: Żvelar.
                     
                  
               Elementi ta’ negozju
            
            
                        B8
                     
                     
                        Minkejja li n-negozji normalment ikollhom outputs, outputs mhumiex meħtieġa biex sett integrat ta’ attivitajiet u assi jikkwalifikaw bħala negozju. Biex ikun jista’ jitmexxa u ġestit għall-iskopijiet identifikati fid-definizzjoni ta’ negozju, sett integrat ta’ attivitajiet u assi jeħtieġ żewġ elementi essenzjali—inputs u proċessi applikati għal dawk l-inputs. Negozju mhux bilfors jinkludi l-inputs jew il-proċessi kollha li l-bejjiegħ uża għall-operat ta’ dak in-negozju. Madankollu, sabiex jitqies bħala negozju, sett integrat ta’ attivitajiet u assi għandu jinkludi, bħala minimu, input u proċess sostantiv li flimkien jikkontribwixxu b’mod sinifikanti għall-kapaċità li jinħoloq output. Il-paragrafi B12–B12D jispeċifikaw kif wieħed jevalwa jekk proċess huwiex sostantiv.
                     
                  
                        B8 A
                     
                     
                        Jekk sett akkwistat ta’ attivitajiet u ta’ assi jkollu l-outputs, il-kontinwazzjoni ta’ dħul waħdu ma jindikax li kemm input kif ukoll proċess sostantiv ġew akkwistati.
                     
                  
                        B9
                     
                     
                        In-natura tal-elementi ta’ negozju tvarja skont l-industrija u l-istruttura tal-operazzjonijiet (attivitajiet) ta’ entità, inkluż l-istadju ta’ żvilupp tal-entità. Negozji stabbiliti spiss ikollhom bosta tipi differenti ta’ inputs, proċessi u outputs, filwaqt li negozji ġodda spiss ikollhom ftit inputs u proċessi u xi kultant output (prodott) wieħed biss. Kważi n-negozji kollha jkollhom ukoll obbligazzjonijiet, iżda negozju mhux bilfors ikollu obbligazzjonijiet. Barra minn hekk, sett akkwistat ta’ attivitajiet u assi li ma jkunx negozju jista’ jkollu obbligazzjonijiet.
                     
                  
                        B10
                     
                     
                        [Imħassar]
                     
                  
                        B11
                     
                     
                        Id-determinazzjoni dwar jekk sett parteċipant ta’ attivitajiet u ta’ assi huwiex negozju għandha tkun ibbażata fuq jekk is-sett integrat huwiex kapaċi li jitmexxa u jiġi ġestit bħala negozju minn parteċipant fis-suq. B’hekk, għall-finijiet tal-evalwazzjoni dwar jekk sett partikolari huwiex negozju, mhuwiex rilevanti jekk bejjiegħ ħaddimx is-sett bħala negozju jew jekk l-akkwirent għandux il-ħsieb li jħaddem is-sett bħala negozju.
                  
               Valutazzjoni jekk il-proċess akkwistat huwiex sostantiv
            
            
                        B12
                     
                     
                        Il-paragrafi B12 A–B12D jispjegaw kif għandu jiġi vvalutat jekk il-proċess akkwistat huwiex sostantiv jekk is-sett akkwistat ta’ attivitajiet u assi ma jkollux outputs (il-paragrafu B12B) u jekk ikollu outputs (paragrafi B12C).
                     
                  
                        B12 A
                     
                     
                        Eżempju ta’ sett akkwistat ta’ attivitajiet u assi li ma jkollux outputs fid-data tal-akkwiżizzjoni huwa entità fi stadju bikri li ma tkunx bdiet tiġġenera dħul. Barra minn hekk, jekk sett akkwistat ta’ attivitajiet u assi kien qiegħed jiġġenera dħul fid-data tal-akkwiżizzjoni, ikun ikkunsidrat bħala li għandu outputs f’dik id-data, anki jekk sussegwentement ma jibqax jiġġenera dħul minn klijenti esterni, pereżempju peress li se jiġu integrati mill-akkwirent.
                     
                  
                        B12B
                     
                     
                        Jekk sett ta’ attivitajiet u assi ma jkollux outputs fid-data tal-akkwiżizzjoni, proċess akkwistat (jew grupp ta’ proċessi) għandu jkun ikkunsidrat sostantiv biss jekk:
                        
                                    (a)
                                 
                                 
                                    ikun importanti għall-abbiltà li jiġu żviluppati jew konvertiti input jew inputs akkwistati f’outputs; kif ukoll
                                 
                              
                                    (b)
                                 
                                 
                                    l-inputs akkwistati jinkludu kemm korp organizzat ta’ ħaddiema li għandhom il-ħiliet, l-għarfien u l-esperjenza biex iwettqu dak il-proċess (jew grupp ta’ proċessi) u inputs oħrajn li l-korp ta’ ħaddiema jkunu jistgħu jiżviluppaw jew jikkonvertu f’outputs. Dawk l-inputs oħrajn jistgħu jinkludu:
                                    
                                                (i)
                                             
                                             
                                                proprjetà intellettwali li jistgħu jintużaw biex jiġi żviluppat prodott jew servizz;
                                             
                                          
                                                (ii)
                                             
                                             
                                                riżorsi ekonomiċi oħra li jistgħu jiġu żviluppati biex jinħolqu outputs; jew
                                             
                                          
                                                (iii)
                                             
                                             
                                                drittijiet li jinkiseb aċċess għal materjali neċessarji jew drittijiet li jippermettu l-ħolqien ta’ outputs futuri.
                                             
                                          
                              Eżempji tal-inputs imsemmija f’subparagrafi (b)(i)–(iii) jinkludu t-teknoloġija, r-riċerka u l-proġetti ta’ żvilupp li għaddejjin, il-proprjetà immobbli u l-interessi minerali.
                     
                  
               
            
                        B12C
                     
                     
                        Jekk sett ta’ attivitajiet u assi jkollu outputs fid-data tal-akkwiżizzjoni, proċess akkwistat (jew grupp ta’ proċessi) għandu jkun ikkunsidrat sostantiv biss jekk, meta applikat għal input jew inputs akkwistati, ikun:
                        
                                    (a)
                                 
                                 
                                    importanti għall-abbiltà li jkomplu jipproduċu outputs, u l-inputs akkwistati jinkludu korp organizzat ta’ ħaddiema bil-ħiliet, l-għarfien, jew l-esperjenza meħtieġ biex iwettqu dak il-proċess (jew il-grupp ta’ proċessi); jew
                                 
                              
                                    (b)
                                 
                                 
                                    jikkontribwixxi b’mod sinifikanti għall-abbiltà li jkomplu jiġu prodotti outputs u:
                                    
                                                (i)
                                             
                                             
                                                ikkunsidrat uniku jew skars; jew
                                             
                                          
                                                (ii)
                                             
                                             
                                                ma jkunx jista’ jiġi sostitwit mingħajr kost, sforz, jew dewmien sinifikanti fl-abbiltà li jkomplu jiġu prodotti outputs.
                                             
                                          
                              
                  
               
            
                        B12D
                     
                     
                        Id-diskussjoni addizzjonali li ġejja tappoġġa kemm il-paragrafu B12B kif ukoll il-paragrafu B12C:
                        
                                    (a)
                                 
                                 
                                    kuntratt akkwistat huwa input u mhux proċess sostantiv. Madankollu, kuntratt akkwistat, pereżempju, kuntratt għall-ġestjoni tal-proprjetà esternalizzata jew għall-ġestjoni tal-assi esternalizzat, jista’ jagħti aċċess għal korp organizzat ta’ ħaddiema. Entità għandha tivvaluta jekk korp organizzat ta’ ħaddiema aċċessat permezz ta’ kuntratt bħal dan iwettaqx proċess sostantiv li l-entità tikkontrolla, u b’hekk tkun akkwistat. Fatturi li għandhom jiġu kkunsidrati f’din l-evalwazzjoni jinkludu t-tul ta’ żmien tal-kuntratt u t-termini ta’ tiġdid tiegħu.
                                 
                              
                                    (b)
                                 
                                 
                                    diffikultajiet fis-sostituzzjoni ta’ korp organizzat ta’ ħaddiema jistgħu jindikaw li l-korp organizzat ta’ ħaddiema akkwistat iwettaq proċess li huwa importanti għall-abbiltà li jinħolqu l-outputs.
                                 
                              
                                    (c)
                                 
                                 
                                    proċess (jew grupp ta’ proċessi) mhux importanti jekk, pereżempju, huwa anċillari jew minuri fil-kuntest tal-proċessi kollha meħtieġa biex jinħolqu outputs.